เปิดเงินฝากผ่าน‘วิดีโอคอล’
ธุรกิจธนาคารปฏิวัติรูปแบบให้บริการเข้าสู่ยุคดิจิตอลแบงก์ &#8220;กรุงไทย&#8221; พลิกโฉมเปิดบริการวิดีโอคอล เปิดบัญชี และถอนเงิน
24 ส.ค. 2555

ธุรกิจธนาคารปฏิวัติรูปแบบให้บริการเข้าสู่ยุคดิจิตอลแบงก์ “กรุงไทย” พลิกโฉมเปิดบริการวิดีโอคอล เปิดบัญชี และถอนเงิน
นายอนุชิต อนุชิตานุกูล รองกรรมการผู้จัดการใหญ่ ธนาคารกรุงไทย กล่าวว่า ธนาคารได้เปิดให้บริการลูกค้าในช่องทางใหม่ คือ วิดีโอคอลเป็นครั้งแรก เพิ่มทางเลือกให้ลูกค้าโดยไม่จำเป็นต้องเดินทางมาทำธุรกรรมผ่านสาขาธนาคาร ลูกค้าสามารถเปิดบัญชีเงินฝากและโอนเงิน ด้วยการสั่งพนักงานจากการเห็นหน้าและเสียงผ่านการเข้าเว็บไซต์ www.ktbnetbank.com โดยจะมีพนักงานคอยให้บริการผ่านวิดีโอคอลทุกวัน ตั้งแต่เวลา 05.00-23.00 น. 
นายอนุชิต กล่าวว่า ช่องทางการสื่อสารวิดีโอคอลระหว่างลูกค้าและพนักงานของธนาคาร ทำได้เหมือนช่องทางสาขาทุกอย่าง อย่างกรณีการขอเปิดบัญชีเงินฝาก ลูกค้าก็ใช้วิธีโชว์บัตรประชาชนผ่านหน้าจอคอมพิวเตอร์ และสแกนบัตรประชาชนให้พนักงาน ขณะที่พนักงานจะถ่ายภาพนิ่งลูกค้าผ่านหน้าจอคอมพิวเตอร์เก็บไว้เป็นหลักฐานด้วย หากลูกค้าต้องการสมุดบัญชีเงินฝากก็ไปรับที่สาขาในภายหลัง หรือจะเลือกบัญชีแบบไม่มีสมุดบัญชีเงินฝากก็ได้
นอกจากนี้ ธนาคารยังเปิดบริการโอนเงินโดยใช้เบอร์โทรศัพท์แทนเลขที่บัญชี แต่ลูกค้าจะต้องดาวน์โหลดแอพพลิเคชัน ktbnetbank มาไว้บนโทรศัพท์มือถือ จากนั้นเมื่อโอนเงินไปปลายทางเรียบร้อยจะมีข้อความสั้น (เอสเอ็มเอส) ส่งไปยังลูกค้า เพื่อนำรหัสที่ส่งไปทางเอสเอ็มเอสเบิกเงินผ่านสาขาธนาคาร 
ขณะที่ธนาคารกสิกรไทย ได้เปิดตัวเว็บไซต์ www.askKBank.com ที่ให้บริการข้อมูลด้านการเงินและไลฟ์สไตล์ นางวิวรรณ ธาราหิรัญโชติ ประธานกรรมการบริหาร บริษัท ศูนย์วิจัยกสิกรไทย กล่าวว่า เนื้อหาในเว็บไซต์จะมีคำแนะนำง่ายๆ เกี่ยวกับการใช้จ่าย การออม การลงทุน ไปจนถึงข้อมูลยากๆ และซับซ้อน เพราะชีวิตของคนทุกวันนี้ใช้เวลาไปกับสื่อออนไลน์เพิ่มมากขึ้น
นายอาจ วิเชียรเจริญ ผู้ช่วยกรรมการผู้จัดการ ธนาคารกสิกรไทย กล่าวว่า การใช้บริการดิจิตอลแบงก์กิงของธนาคารมีแนวโน้มเพิ่มขึ้นต่อเนื่อง เมื่อสิ้นเดือน มิ.ย.ปีนี้มียอดผู้ใช้บริการประมาณ 2.7 ล้านคน หรือ 30% ของลูกค้าของธนาคาร แบ่งเป็นที่ใช้บริการธนาคารทางอินเทอร์เน็ต 1.4 ล้านคน ทำธุรกรรมเดือนละประมาณ 4 แสนคน ลูกค้าธนาคารบนโทรศัพท์มือถือ 1.2 ล้านคน ทำธุรกรรมเดือนละ 5 แสนคน
“เทียบช่วงเดียวกันของปีก่อน ลูกค้าใช้บริการเพิ่มขึ้น 30% จำนวนธุรกรรมเพิ่มขึ้น 50% วงเงินหมุนเวียนเพิ่มขึ้นประมาณ 70% คาดว่าปลายปีนี้ลูกค้าจะทะลุ 3 ล้านคน” นายอาจ กล่าว